काणकोणः चावडी काणकोणच्या पोरण्या बसस्टॅण्डा लागसार आशिल्ल्या सुलभ शौचालय इंटरनॅशनलाच्या शौचालयाचे टांकयेक गळटी लागल्या. हे टांकयेंतल्यान घाणयारे उदक भायर व्हांवपाक लागलां.
 29 फेब्रुवारी 2000 ह्या दिसा ह्या शौचालयाचें उक्तावण केल्लें. ते उपरांत ह्या शौचालयाचे टांकयेची दुरुस्ती करूंक नाशिल्ली. सध्या मूत सांठोवपाचे टांकयेक वेर पडल्या. ते वेरींतल्यान मूत भायर पाझरता आनी पावसाच्या उदका वांगडा सगळ्याक पातळटा. ह्या प्रकाराक लागून थंयचे उदकाचे स्रोत पेडडेर जावपाची शक्यताय आसा. वेर पडिल्ले सुवातेचेर सिमेंट मारून त्यो पुरोवपाचे तात्पुरते उपाय शौचालय वेवस्थापनान केल्ले, पूण ते येसस्वी जावंक नात. ह्या संबंदांत नगराध्यक्ष रमाकांत नायक गांवकार हांकां विचारलें, तेन्ना तांणी सांगलें, तें शौचालय काणकोण पालिकेचे मालकीचें आसा. तें चलोवपाक सुलभ शौचालय इंटरनॅशनलाक दिल्लें. ह्या शौचालयाची टांकी पोरणी जाल्या, ताका लागून थंय नवी टांकी बांदपाचो विचार आसा. ते नदरेन सुलभ शौचालय इंटरनॅशनलचे पदाधिकारी आनी भौशीक बांदकाम खात्याच्या इमारत बांदकाम विभागाक कळयलां. ह्या शौचालयांत आदीं दिव्यांगां खातीर वेवस्था नाशिल्ली. हे मुखार नुतनीकरण करपा आशिल्ल्या ह्या शौचालयांत तांचे खातीर सुविधा उपलब्ध करतले. हें काम बेगिनात बेगीन जावचें, हे खातीर आमदार तशेंच सभापती रमेश तवडकार हांकांय ह्या कामा विशीं म्हायती दिल्या, अशें तांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 